Document ID: 32011R0170
Publication Date: 2011-02-23

Content:
REGOLAMENT TAL-KUMMISSJONI (UE) Nru 170/2011
tat-23 ta' Frar 2011
li jikkonċerna l-awtorizzazzjoni ta' Saccharomyces cerevisiae MUCL 39885 bħala addittiv tal-għalf għall-ħnienes (miftuma) u li jemenda r-Regolament (KE) Nru 1200/2005 (detentur tal-awtorizzazzjoni Prosol SpA)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 dwar addittivi għall-użu fin-nutriment tal-annimali (1), u b’mod partikolari l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta' addittivi għall-użu fin-nutriment tal-annimali. L-Artikolu 10 ta' dak ir-Regolament jipprevedi l-valutazzjoni mill-ġdid tal-additivi awtorizzati skont id-Direttiva tal-Kunsill 70/524/KEE (2)
(2)
Il-preparazzjoni ta' Saccharomyces cerevisiae MUCL 39885 kienet awtorizzata f’konformità mad-Direttiva 70/524/KEE bħala addittiv tal-għalf mingħajr limitu ta' żmien għall-użu fuq il-ħnienes (miftuma) bir-Regolament tal-Kunsill (KE) Nru 1200/2005 (3) għall-baqar u l-barrin għat-tismin [frat] bir-Regolament tal-Kummissjoni KE Nru 492/2006 (4). Wara, dan l-addittiv iddaħħal fir-Reġistru Komunitrju tal-addittivi tal-għalf bħala prodott eżistenti, skont l-Artikolu 10(1)(b) tar-Regolament (KE) Nru 1831/2003.
(3)
Il-preparazzjoni ta' Saccharomyces cerevisiae MUCL 39885 kienet awtorizzata wkoll skont ir-Regolament (KE) Nru 1831/2003 bħala addittiv tal-għalf għal 10 snin għall-użu fil-ħnieżer femminili, bir-Regolament tal-Kunsill (KE) 896/2009 (5) u għall-baqar tal-ħalib u ż-żwiemel bir-Regolament tal-Kummissjoni (UE) Nru 1119/2010 (6).
(4)
B’konformità mal-Artikolu 10(2) tar-Regolament (KE) Nru 1831/2003 flimkien mal-Artikolu 7 ta' dak ir-Regolament, kienet ippreżentata applikazzjoni għall-valutazzoni mill-ġdid ta' Saccharomyces cerevisiae MUCL 39885 bħala addittiv tal-għalf għal ħnienes (miftuma) li talbet li l-addittiv ikun ikklassifikat fil-kategorija tal-addittivi ‘addittiv żootekniku’. Dik l-applikazzjoni kienet akkumpanjata mill-partikolaritajiet u d-dokumenti meħtieġa skont l-Artikolu 7(3) tar-Regolament (KE) Nru 1831/2003.
(5)
L-Awtorità Ewropea għas-Sigurtà fl-Ikel (‘l-Awtorità’) ikkonkludiet fl-opinjoni tagħha tas-6 ta' Ottubru 2010 (7) li skont il-kondizzjonijiet tal-użu proposti, Saccharomyces cerevisiae MUCL 39885 mhux se jkollu effett negattiv fuq is-saħħa tal-annimali, is-saħħa tal-bniedem jew fuq l-ambjent, u li għandu l-potenzjal li jtejjeb il-prestazzjoni żooteknika tal-speċi fil-mira. L-Awtorità tqis li wara t-tqegħid fis-suq m’hemmx bżonn ta' ħtiġijiet speċifiċi ta' monitoraġġ. Din ivverifikat rapport dwar il-metodu ta' analiżi tal-addittiv tal-għalf fl-għalf ippreżentat mil-Laboratorju Komunitarju ta' Referenza mwaqqaf bir-Regolament (KE) Nru 1831/2003.
(6)
Il-valutazzjoni ta' Saccharomyces cerevisiae MUCL 39885 turi li l-kondizzjonijiet għall-awtorizzazzoni, kif previsti fl-Artikolu 5 tar-Regolament (KE) Nru 1831/2003, huma ssodisfati. Għalhekk, l-użu ta' din il-preparazzjoni, kif speċifikat fl-Anness ta' dan ir-Regolament, għandu jiġi awtorizzat.
(7)
Bħala konsegwenza ta' awtorizzazzjoni ġdida li qiegħda tingħata permezz ta' dan ir-Regolament, l-entrata għal Saccharomyces cerevisiae MUCL 39885 fir-Regolament (KE) Nru 1200/2005 għandha titħassar.
(8)
Peress li l-modifiki fil-kondizzjonijiet tal-awtorizzazzjoni mhumiex relatati ma' raġunijiet ta' sigurtà, huwa xieraq li jkun permess perjodu tranżitorju biex jitneħħew il-ħażniet eżistenti tal-pretaħlitiet u l-għalf kompost li fihom din il-preparazzjoni.
(9)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT
Artikolu 1
Il-preparazzjoni speċifikata fl-Anness, li tifforma parti mill-kategorija ta' addittivi ‘addittivi żootekniċi’ u mill-grupp funzjonali ‘stabbilizzanti għall-batterja li jkun hemm fil-musrana’, hija awtorizzata bħala addittiv fin-nutriment tal-annimali suġġetta għall-kondizzjonijiet stipulati f’dan l-Anness.
Artikolu 2
Fl-Anness II tar-Regolament (KE) Nru 1200/2005, l-entrata E 1710, addittiv: Saccharomyces cerevisiae MUCL 39885, titħassar.
Artikolu 3
Pretaħlitiet u għalf kompost li fihom Saccharomyces cerevisiae MUCL 39885 ittikkettjat skont id-Direttiva 70/524/KEE jistgħu jibqgħu jitqiegħdu fis-suq u jintużaw sakemm jispiċċaw il-ħażniet eżistenti.
Artikolu 4
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, it-23 ta’ Frar 2011.

Metadata:
Eurovoc Level 1 Categories: 100149
100147
100157
100156
Eurovoc Level 2 Categories: 100259
100215
100249
100250
100196
100245
Eurovoc Level 3 Categories: 13
2442
1277
2479
6052
5962
1268
All Eurovoc Categories: 1224
1277
1590
1596
1598
2560
5451
6052